ONS het 'n redelike stil week agter die rug, behalwe nou vir Erfenis-Braaidag verlede Saterdag, maar ons is wel gereed vir die toename van besoekers (hopelik) na die sluiting van die skole. Soos dit die afgelope tyd nou maar gebeur, was die oorgrote meerderheid punte van bespreking, behalwe natuurlik rugby, polities van aard.
Die saak wat die meeste emosie gaande gemaak het, is die klakkelose minagting van hof-uitsprake deur politici en staats-amptenare, of alternatiewelik, die alewige appélle wat hulle dan verloor en hul peperduur regsverteenwoordigers noodwendig met belastingbetalersgeld betaal. Die beste voorbeeld is seker daardie geeloog-wonder van die SABC, ene Hlaudi Motsoeneng. Hy is myns insiens die beste voorbeeld van 'n psigopaat en magbehepte nar in een mens. Hy leef totaal in sy eie wêreld en maak en breek soos hy wil. Ten spyte van die Openbare Beskermer se bevinding dat hy onmiddellik afgedank moet word en 'n soortgelyke hofbeslissing, gaan hy rustig voort om van daardie eens trotse organisasie 'n grap te maak.
Hier in die Watergat was die groot vraag: hoe is dit moontlik dat so-iets in 'n land soos Suid-Afrika toegelaat kan word? Ongelukkig was die antwoord voor die hand-liggend: dis seker die beste voorbeeld van hoe sterk en wyd Nommer Een se patronaatskap is. Onse Hlaudi word deur sowel die betrokke minister as die SABC-raad beskerm want hulle is almal in Nommer Een se net. Besoeker Manie van Wyk van Amamzimtoti se mening was ons moet ons nie nou te veel opwerk nie. Alles sal die frustrasie werd gewees het wanneer Nommer Een se politieke einde aanbreek, en die hele spulletjie in duie stort, met Hlaudi heel onder in die politieke rommel.
Ewenwel, kom ons praat rugby. Oom Pottie is terug uit Johannesburg, en in 'n baie beter bui as toe hy vertrek het.
Hy het by sy geliefde Ellispark 'n draai gemaak, en 'weer gaan staan op die plek waar ek Mannetjies Gericke by die hoekvlag uitgeduik om Simmer en Jack die ligabeker te laat wen. Lekker. Ek mis net die ou Quins-bakkerygebou langs die veld.
Ná die Lions se weghol-oorwinning oor die Kings in Port Elizabeth verlede naweek is Pottie weer rammetjie-uitnek. "Al wat ons nou moet doen, is om die Sharks Saterdag op Ellispark te klop, en ons is in die uitspeel-ronde." Ongelukkig is hy reg, en indien dit gebeur, sal dit die tweede jaar na mekaar wees dat die Sharks nie in die laaste vier is nie. 'n Moontlikheid waaraan ons hier nie eens wil dink nie.
Oom Hansie Breytenbach van Manaba se loopdop nou die aand het gepaard gegaan met 'n "loopstorie": "n Dokter ondersoek 'n pasiënt met 'n baie slegte rokersghoes en ooglopende tekens van te veel drank. "Hoe-veel sigarette rook jy per dag?" Die pasiënt antwoord: "So veertig per dag, dokter". Dokter: "Probeer 80 per dag rook." Pasiënt, verbaas: "Seker, dokter, maar hoe so?" "Ek hoop een van jou longe val plat en maak meer plek vir jou lewer."